„Két nemzet, egy ritmus” – államtitkári köszöntő 2026.02.08.

Tisztelt Hölgyeim és Uraim, kedves jelenlévők!

Bartók Béla, a magyar nemzet egyik legnagyobb zeneszerzője népdalgyűjtései során nem pusztán hazája népzenéjének adózott csodálattal, hanem mint azt tudjuk, a szerb dalok is ugyanúgy felragyogtatták előtte a muzsika határtalan szépségét. Nem véletlenül mondta: „A népzene (...) a természet tüneménye. Ez az alkotás ugyanazzal a szerves szabadsággal fejlődött, mint a természet egyéb élő szervezetei, a virágok, az állatok. Éppen ezért olyan gyönyörű, olyan tökéletes a népzene. Ezek a dallamok a művészi tökéletesség megtestesítői. Példái annak, miként lehet legkisebb formában, legszerényebb eszközökkel valamilyen zenei gondolatot legtökéletesebben kifejezni.” És igazat kell adnunk neki, hiszen így elmondhatjuk: a zenében keveredik a legtisztább formában a szerb és a magyar kultúra, és ez az, ami országaink barátságának igazi lelke is. 

És ki tudná mindezt jobban, mint a ma este folyamán fellépők? Van valami különlegesen izgalmas azokban a művészekben, akik kifejezésmódjukban képesek többféle kultúrát egyesíteni. Ezért különös öröm számomra, amikor Magyarországon élő, a szerb hagyományokat megszólaltató és bemutató produkciókat láthatok, valamint amikor a szomszédságból érkezetteknek válik otthonává a színpad. A szerb-magyar barátság közvetítői ők egyben – és nem pusztán a diplomáciai barátságé, hanem a népeink közötti, kölcsönös örvendezésé is. Köszönöm Önöknek ezúton is, hogy itt vannak!

Magyarország szerb hagyományai számottevőek. Szentendrén vagyunk most, ahol a szerb közösség a 17. század óta őrzi és örökíti tovább hagyományait, szokásait és nem utolsó sorban lenyűgöző zenéjét. Nagy örömömre szolgál, hogy egy ilyen helyen, ami barátságunknak és együttélésünknek ennyire szimbolikus helyszíne, ünnepelhetünk ma közösen, és folytathatjuk sorozatunkat a Szerb-Magyar Kulturális Évad megannyi programjának újabb gyöngyszemével. De miért is annyira fontos ez a sorozatosság? Mert a kultúrát nem elég egyszer bemutatni, ahogy egy barátság sem egy este alatt mélyül el – folyamatosan ápolni kell. És én Kulturális Kapcsolatokért Felelős Államtitkárként hiszek a barátság erejében. Hiszek abban is, hogy a művészet hidakat épít országok között, amin azután az emberek hétköznapjaikon közlekednek majd, egymással megosztva azt, amit saját életükből szépnek tartanak. Hiszek abban is, hogy létezik univerzális nyelv, amin keresztül megértjük egymást: hiszek a zene nyelvében. Hiszek abban is, hogy a barátság egyik formája a tánc, és hogy a néptáncos szoknyák suhogásában ott rejtőzik megannyi, a jövőben majd elhangzó szerb és magyar emberek közötti beszélgetés. Hiszek abban, hogy bár országunk más, az örömünk azonos. Hiszen mitől is félnénk, ha azt érezzük: a két nemzet szíve – egy ritmusban dobban.

Köszönöm a figyelmet!

